Fjerner amerikansk godteri fra britiske butikker
Jolly Rancher, Swedish Fish og Lemon Heads inneholder ingredienser som er forbudt i Storbritannia. Nå har britiske myndigheter aksjonert mot butikker som selger importert godteri fra USA.  Noen av merkene selges også i Norge. Godteriet er beslaglagt fordi de blant annet inneholder det tilsatte fargestoffet «Red 40», skriver Daily mail. Stoffet går under navnet E129 i Europa, og brukes for å få rød farge på produkter. Det er gjort beslag over hele Storbritannia, skriver BBC. Myndighetene oppfordrer nå butikker til å fjerne amerikanske produkter med ulovlig innhold. Søtsakene skal ha blitt reklamert for på TikTok og Insta. De skal være populære julegaver i år, melder den britiske avisen Daily mail. BBC melder at det i 2022 ble importert amerikansk godteri til en verdi av 25 million pund til Storbritannia. Mengden har økt de siste årene.  Også i Norge har godteributikker gjort suksess etter TikTok-trender. Jolly Rancher og Lemon Heads er to av produktene som nå har blitt beslaglagt i Storbritannia. Et raskt nettsøk viser at flere nettbutikker selger disse produktene i Norge. En av dem er populære Fast Candy. Under noen varianter av produktet Jolly Rancher har Fast Candy valgt å legge ved en advarsel i nettbutikken: «E129, E110 KAN HA EN NEGATIV INNVIRKNING PÅ BARNS AKTIVITET OG KONSENTRASJONSEVNE». En britisk studie viser til en sammenheng med negativ oppførsel hos barn med ADHD og fargestoffet E129. Stoffet er lov å bruke i mat og drikke i EU. Det finnes også i forskjellige typer godteri i Norge. VG tok kontakt med Fast Candy, som understreker at stoffet er lovlig i Norge: – Fargestoffet E129 finnes i noen av våre godteriprodukter. E129 er et godkjent tilsetningsstoff i godteri og drikkevarer i EU og Norge, skriver daglig leder i Fast Candy, Robert Dennis Crnalic i en SMS til VG. Han har ingen kommentarer til at produktene fjernes i Storbritannia. Også Mattilsynet sier at fargestoffet er lovlig i Norge, men sier at det skal merkes: – Det er tillatt å bruke i enkelte matvarer, sier Are Sletta, sjef for seksjon kjemisk mattrygghet i Mattilsynet. Han forteller at det er et merkekrav om at all mat som inneholder fargen må merkes med navn eller E-nummer og: «kan ha en ugunstig virkning på barns aktivitet og konsentrasjonsevne».
Britiske myndigheter beslaglegger amerikansk godteri som inneholder Red 40 (E129). Godteri som Jolly Rancher, Swedish Fish og Lemon Heads påvirkes. Myndighetene i Storbritannia ber butikker fjerne importerte produkter med ulovlig innhold.